16 Ka 1946 go ne a lemogiwa gore go tlhokega thanolo e ntšha ya Baebele e e dirisang tshedimosetso ya bosheng ya bakanoki e bile e se na tlhotlheletso ya dithuto tse di phoso tse di rutiwang ke madumedi a a ipitsang gore ke a Bokeresete. Tiro eo ya go ranola e ne ya simololwa ka December 1947. Ka 1950 go ne ga gololwa Thanolo ya Lefatshe le Lesha ya Dikwalo Tsa Bokeresete Tsa Segerika ka Seesemane. Dikwalo Tsa Sehebera ka Seesemane di ne tsa gatisiwa ka dibolumo di le tlhano tse di neng tsa gololwa ka bongwe ka bongwe go tloga ka 1953. Bolumo ya bofelo e ne ya gololwa ka 1960, dingwaga tse di ka fetang tse 12 fela morago ga gore tiro ya go ranola e simololwe. Baebele e e feletseng ya Seesemane ya Thanolo ya Lefatshe le Lesha ya Dikwalo Tse di Boitshepo e ne ya gololwa ka bolumo e le nngwe ka 1961. Thanolo eno e jaanong e leng gone ka dipuo di le dintsi e na le dikarolo di le dintsi tse di molemo. E dirisa leina la Modimo, Jehofa. Mo godimo ga moo, tsela e e ranolang mekwalo ya ntlhantlha ka yone e re thusitse go gatelapele mo tseleng e re tlhaloganyang boammaaruri jwa Dikwalo ka yone.